**Vyhlásenie predkladateľa**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení zákon č. 252/2021 Z. z. sa predkladá s rozporom s Konfederáciou odborových zväzov SR (KOZ).

Znenie pripomienky:

*„k predloženému návrhu zákona*

*Slová „zdravotnícky asistent“ vo všetkých tvaroch sa v celom texte zákona nahrádzajú slovami „praktická sestra“ v príslušnom tvare. V § 27 ods. 1 písm. t) zdravotnícky asistent zmeniť na : praktická sestra. Upraviť : Prechodné ustanovenia k úprave účinnej od 1. januára 2022 týkajúce sa „praktická sestra“ vs. „zdravotnícky asistent“. Odôvodnenie: Slovenský odborový zväz zdravotníctva a sociálnych služieb ako členský odborový zväz združený v KOZ SR vždy podporoval vznik profesie – praktická sestra a zaradenie štátneho vzdelávacieho programu pre študijný odbor praktická sestra do systému stredných zdravotníckych škôl. Profil absolventa kompetenčne výrazne prevyšuje pôvodný rozsah kompetencií zdravotníckeho asistenta a umožňuje tak výborné uplatnenie v ambulantnej i ústavnej zdravotnej starostlivosti. Slovenský odborový zväz zdravotníctva a sociálnych služieb si uvedomuje, že v spoločnosti je dlhodobý nedostatok sestier u poskytovateľov zdravotnej starostlivosti, tento trend sa prehlbuje a ak sa nebude operatívne riešiť, nebude mať kto občanov našej spoločnosti ošetrovať. Odporcovia tohto povolania argumentujú aj tým, že praktická sestra je nepoužiteľná v ostatných krajinách EÚ (nespĺňa podmienky vzdelávania pre regulované povolanie „sestra zodpovedná za všeobecnú starostlivosť“). Ale pýtame sa, vzdelávame praktickú sestru pre slovenských pacientov, alebo pre nemeckých ? My chceme, aby absolventi zdravotníckych škôl zostali na Slovensku a starali sa o našich pacientov, praktickú sestru si vychovávame pre náš národný trh a nie pre európsky. Takýto argument nemôžeme akceptovať. Pri akútnom nedostatku sestier v oblasti zdravotníctva je potrebné do systému dostať v čo najkratšom čase dostatok kvalitného ošetrovateľského personálu, aby bola zabezpečená zdravotná starostlivosť najmä v lôžkových zariadeniach. Samozrejme tým sa neuzatvára možnosť praktických sestier zvýšiť si kvalifikáciu na vysokých školách. Chceme ešte poukázať na jeden dôležitý fakt, a to, že zavedením odboru „praktická sestra“ do ŠVP, stúpol záujem o štúdium tejto profesie cca o 50 %. Tiež chceme poukázať na to, že toto povolanie má v rámci EÚ viacero krajín a tam problém nie je.“.*

Dôvod, pre ktorý nebolo možné tejto pripomienke vyhovieť je ten, že názov zdravotníckeho povolania praktická sestra nie je možné zaviesť na základe rozhodnutia Európskej komisie vo vzťahu k Slovenskej republike o podaní žaloby na Súdny dvor EÚ podľa čl. 258 ZFEÚ v konaní o porušení č. 2018/2304. Ministerstvo zdravotníctva SR pristúpilo ku kompromisu zmenou názvu zdravotníckeho povolania zdravotnícky asistent na názov zdravotníckeho povolania praktická sestra – asistent, ktorý ako akceptovateľný kompromis odporučila Európska komisia a s ktorým súhlasili aj ďalšie subjekty s rovnakou zásadnou pripomienkou [Asociácia nemocníc Slovenska (ANS), Asociácia zamestnávateľských zväzov a združení Slovenskej republiky (AZZZSR), Asociácia súkromných lekárov (ASL)].